b'\n_START_ARTICLE_\nVictor Pimsner\n_START_SECTION_\nPilot militar\n_START_PARAGRAPH_\nDup\xc4\x83 sus\xc8\x9binerea \xc3\xaen 1939 a bacalaureatului, \xc3\xaen perioada satisfacerii serviciului militar a intrat prin concurs la \xc8\x98coala de ofi\xc8\x9beri de avia\xc8\x9bie pe care a absolvit-o \xc3\xaen 1943 cu gradul de sublocotenent; un an mai t\xc3\xa2rziu, dup\xc4\x83 parcurgerea unui curs de perfec\xc8\x9bionare, este avansat la gradul de locotenent pilot de avioane de v\xc3\xa2n\xc4\x83toare. \xc3\x8en perioada 1943-1948 Pimsner a activat la diferite unit\xc4\x83\xc8\x9bi de avia\xc8\x9bie ca ofi\xc8\x9ber pilot.\n_START_SECTION_\nInginer \xc8\x99i profesor universitar\n_START_PARAGRAPH_\n\xc3\x8en 1943 s-a \xc3\xaenscris la Facultatea Electromecanic\xc4\x83 a \xc8\x98colii Politehnice din Bucure\xc8\x99ti la Sec\xc8\x9bia de Ma\xc8\x99ini Termice, pe care a absolvit-o \xc3\xaen 1947, devenind inginer electromecanic cu specialitatea avia\xc8\x9bie. \xc3\x8en 1949 a fost avansat la gradul de c\xc4\x83pitan inginer \xc8\x99i mutat ca \xc8\x99ef birou de studii la Facultatea de Avia\xc8\x9bie a Academiei Tehnice Militare, care fusese inaugurat\xc4\x83 chiar \xc3\xaen acela\xc8\x99i an. \xc3\x8en aceast\xc4\x83 calitate, Pimsner a participat efectiv \xc8\x99i activ la organizarea \xc3\xaenv\xc4\x83\xc8\x9b\xc4\x83m\xc3\xa2ntului superior ingineresc de avia\xc8\x9bie din Academia Tehnic\xc4\x83 Militar\xc4\x83 (1949\xe2\x80\x931950). Solidele sale cuno\xc8\x99tin\xc8\x9be de motoare de avia\xc8\x9bie i-au permis s\xc4\x83 parcurg\xc4\x83 rapid gradele didactice p\xc3\xa2n\xc4\x83 la cel de conferen\xc8\x9biar (\xc3\xaen 1952), devenind titularul cursului de Teoria motoarelor de avia\xc8\x9bie cu reac\xc8\x9bie. P\xc3\xa2n\xc4\x83 \xc3\xaen 1959 Pimsner a profesat \xc3\xaen calitate de cadru didactic \xc3\xaen Academia Tehnic\xc4\x83 Militar\xc4\x83, fiind avansat succesiv la gradele de maior \xc8\x99i lt. colonel (1958). De\xc8\x99i nu a luptat efectiv pe frontul de est, \xc3\xaen anul 1959 Pimsner a fost trecut \xc3\xaen rezerv\xc4\x83._NEWLINE_\xc3\x8en 1958, Pimsner a intrat prin concurs cercet\xc4\x83tor principal \xc8\x99i \xc8\x99ef de sector la Institutul de Energetic\xc4\x83 al Academiei Rom\xc3\xa2ne, condus \xc3\xaen aceea perioad\xc4\x83 de acad. Remus R\xc4\x83dule\xc8\x9b. Aici Pimsner a promovat la gradul de \xc8\x99ef de laborator, func\xc8\x9bie pe care a de\xc8\x9binut-o p\xc3\xa2n\xc4\x83 \xc3\xaen anul 1968. \xc3\x8en aceast\xc4\x83 perioad\xc4\x83 \xc8\x99i-a elaborat \xc3\xaen cadrul Institutului Politehnic Bucure\xc8\x99ti teza de doctorat cu titlul Contribu\xc8\x9bii asupra unei metode de m\xc4\x83rire a for\xc8\x9bei de trac\xc8\x9biune a motorului turboreactor, pe care a sus\xc8\x9binut-o \xc3\xaen anul 1963. \xc3\x8en 1963 i se decerneaz\xc4\x83 Premiul de Stat pe 1962 pentru lucr\xc4\x83rile de cercetare elaborate la Institutul de Energetic\xc4\x83 \xc8\x99i la Academia Tehnic\xc4\x83 Militar\xc4\x83, publicate \xc3\xaen lucrarea Exploatarea ra\xc8\x9bional\xc4\x83 a gazelor naturale._NEWLINE_\xc3\x8en 1965 \xc3\xae\xc8\x99i reia activitatea didactic\xc4\x83 la Catedra de Termotehnic\xc4\x83 de la Facultatea de Mecanic\xc4\x83 a Institutului Politehnic \xc3\xaen calitate de conferen\xc8\x9biar (1965\xe2\x80\x931971) \xc8\x99i apoi de profesor (1971\xe2\x80\x931976). La Facultatea de Mecanic\xc4\x83 a predat cursuri de termodinamic\xc4\x83 tehnic\xc4\x83 (termotehnic\xc4\x83). \xc3\x8en 1971 a ob\xc8\x9binut titlul \xc8\x99tiin\xc8\x9bific de doctor-docent \xc3\xaen \xc8\x99tiin\xc8\x9be tehnice, iar \xc3\xaen 1972 dreptul de a conduce lucr\xc4\x83ri de doctorat._NEWLINE_\xc3\x8en 1972 a participat la \xc3\xaenfiin\xc8\x9barea \xc3\xaen cadrul politehnicii bucure\xc8\x99tene a Facult\xc4\x83\xc8\x9bii de Aeronave, al c\xc4\x83rei decan a fost \xc3\xaen perioada 1972\xe2\x80\x931981. \xc3\x8en calitate de profesor la aceast\xc4\x83 facultate, \xc3\xaentre 1976\xe2\x80\x931988 a predat cursurile de Teoria motoarelor de avia\xc8\x9bie, Teoria motoarelor cu reac\xc8\x9bie, Procese \xc8\x99i caracteristici \xc3\xaen turbomotoarele cu reac\xc8\x9bie, Procese \xc8\x99i caracteristici \xc3\xaen turbomotoarele de avia\xc8\x9bie. \xc3\x8en calitate de conduc\xc4\x83tor de doctorat (1972\xe2\x80\x931987) a condus preg\xc4\x83tirea prin doctorat a unor personalit\xc4\x83\xc8\x9bi din aeronautic\xc4\x83 \xc8\x99i \xc3\xaenv\xc4\x83\xc8\x9b\xc4\x83m\xc3\xa2ntul aviatic (prof. \xc8\x98tefan Ispas, prof. Virgil Stanciu etc.)._NEWLINE_\xc3\x8en 1988, dup\xc4\x83 decesul so\xc8\x9biei sale, Pimsner a plecat din Rom\xc3\xa2nia pentru a se reuni cu restul familiei, care se afla de mai mult timp \xc3\xaen Republica Federal\xc4\x83 Germania. A r\xc4\x83mas \xc3\xaen memoria studen\xc8\x9bilor \xc8\x99i doctoranzilor s\xc4\x83i ca un ofi\xc8\x9ber corect \xc8\x99i con\xc8\x99tiincios, un profesor eminent \xc8\x99i un \xc3\xaendrum\xc4\x83tor atent \xc8\x99i responsabil al celor tineri.'